KAPETULU 17
Kundamaku Kwakwihi naNzambi muKulomba
Muloñadi chitwatelela kulomba kudi Nzambi?
Chumanyi chitwatela kwila hakwila nawu Nzambi yotutiyi?
Indi Nzambi wakulaña ñahi kulomba kwetu?
ISEKI danyanya nankashi neyi kudesekeja namawulu. Kudi Yehova, “welili nimawulu nimaseki,” nyunza yawantu yidi neyi imata damenji didi mumbeketi. (Masamu 115:15; Isaya 40:15) Hela chochu, Bayibolu yahoshaña nawu: “Yehova wudi kwakwihi nawantu ejima akumutambika, nawejima akumutambika chalala chakubula kutwamba. Wukwila mwakeñawu amwakama, wukutiya nawa chakubilelawu, wukuyamwina.” (Masamu 145:18, 19) Toñojokaku ochichinalumbuluki! Nleñi watwesha yejima wudi kwakwihi nanetu nawa wukututiya neyi ‘tukumutambika muwalala.’ Oku kukoleka kutukweti kwakuhoshaña naNzambi mukulomba!
2 Hela chochu, neyi tunakukeña netu Yehova yatiyeña kulomba kwetu, twatela kulomba kudi yena munjila yetejayi. Tunatweshi kwila ñahi mwenimu chakubula kutiyishisha chatañishaña Bayibolu hansañu yakulomba? Chikwikala chalema kudetu kwiluka chahoshaña Nsona haniyi nsañu, muloña kulomba kwatukwashaña kukundama kwakwihi naYehova.
MULOÑADI WAKULOMBELA KUDI YEHOVA?
3 Muloña wumu walema wutwatela kulombela kudi Yehova wudi wakwila nawu watukoleshaña kwila mwenimu. Izu Dindi datukoleshaña nawu: “Bayi mwakama chumaku; ilaña mulejenu Nzambi yuma yejima yimunakeñi nakulomba, nakulembelela, nakusakilila. Kuwunda kwaNzambi kwabadika maana ejima kwakahemba nyichima yenu niyitoñojoka yenu mudi Kristu Yesu.” (Afwilipi 4:6, 7) Chalala hitunakukeña kudiwula kuloñesha kwamuchidiwu kwatuloñeshelawu kudi Nyuli Wabadika wakuleña kwejimaku!
4 Muloña wukwawu wutwatela kulombela wudi wakwila nawu, kulomba mpinji yejima kudi Yehova hinjila yimu mutwakoleshelaña wulunda wetu nayena. Amabwambu alala hiyahanjekaña hohu neyi anakukeña chumaku. Ilaña, amabwambu amawahi adakamenaña, nawa niwulunda wawu wakolaña kuhitila mukwikala akasunuka hakuhosha yitoñojoka yawu hayuma yinakukeñawu niyuma yatiyañawu. Munjila yikwawu, iyi yuma yidi hohamu kutalisha kuwulunda wetu naYehova Nzambi. Nawukwashu wawunu mukanda, wunadizi yuma yayivulu kutalisha hayuma yatañishaña Bayibolu kutalisha hadi Yehova, yililu yindi, ninkeñelu yindi. Wunashiki hakumwiluka neyi himuntu yomweni. Kulomba kwakwinkaña kukoleka kwakumulejamu Tata yeyi wekala mwiwulu yitoñojoka yeyi niyitoñojoka yamukachi kamuchima weyi. Kwila mwenimu, wunakukundama kwakwihi chikupu naYehova.—Yakoba 4:8.
YUMANYI YINAKUKEÑEKA YITWATELA KUWANISHA?
5 Komana Yehova watiyaña kulomba kwejima? Toñojokaku ochayilejeliyi aIsarela akwakudikaña amumafuku akaprofwetu Isaya: “Mwalala, hela mukuvulisha kulomba hinukutiyaku; makasenu anenzali mbe namashi.” (Isaya 1:15) Dikwila nawu yililu yikwawu yinateli kwilisha Nzambi kubula kutiya kulomba kwetu. Hakwila nawu kulomba kwetu akutiyeña chiwahi kudi Nzambi, twatela kuwanisha yuma yimu yinakukeñeka.
6 Chuma cheneni chinakukeñeka chindi chakwila nawu, twikali nachikuhwelelu. (Maku 11:24) Kapostolu Pawulu wasonekeli nindi: ‘Chakadi kukuhwelela hichinatweshi kumutiyisha [Nzambi] kuwahaku; muntu wukwinza kudi Nzambi chiña etiya nindi wudi kwoku, nindi wasomwenaña antu amukeñakeñaña.’ (Aheberu 11:6) Kwiluka hohu netu Nzambi wudi kwoku, nawa netu watiyaña nikwakula kulomba dikwikala nachikuhwelelu chalalaku. Chikuhwelelu chamwekanaña kuhitila munyidimu yetu. Twatela kumwekesha wunsahu wahatooka to-o netu tukweti chikuhwelelu kuhitila munshakaminu yetu yamafuku ejima.—Yakoba 2:26.
7 Yehova wakeñaña cheñi nindi antu enzaña kudi yena mukulomba atela kulomba nakudizoza nawa nakashinshi. Komana hitukweti muloña washikila wakudizoza neyi tunakuhosha naYehovaku? Hampinji yekalañawu antu nakukoleka kwakuhosha namwanta hela nakajiña mpata, mpinji yejima ahoshaña nakavumbi muloña eluka nawu himuntu wukweti chifulu chalema. Indochu etu twatela kumwekesha ñahi kalemesha hakwinza kudi Yehova mukulomba! (Masamu 138:6) Nawa cheñi ‘hiNzambi Watwesha Yejima.’ (Kutachika 17:1) Neyi hitukulomba kudi Nzambi, njila yitukumulombelamu chiña yimwekeshaña nawu twadizoza nakwiluka chifulu chetu kumesu indi. Kudizoza kwamuchidiwu kukutwilisha kulomba kwakufuma kunyichima yetu nakashinshi, nakutondolwela chaaku chakulomba kwakufuntila-funtilamu.—Matewu 6:7, 8.
8 Chuma chikwawu chinakukeñeka hakwila nawu Nzambi yotwitiyeña, twatela kuzata kwesekeja nakulomba kwetu. Yehova wakeñaña nindi twileña yuma yejima yitunatweshi kwila kulonda kuzatila hayuma yitunakulomba. Chakutalilahu, neyi tukulomba netu, “Twinki kudya kwetu kutukukeña lelu,” twatela kuzata nañovu hamudimu wudi wejima wutwatela kuzata. (Matewu 6:11; 2 Atesalonika 3:10) Neyi tukulomba wukwashu hakushinda kuzeya kwakumujimba, twatela kwikala asoñama nakutondolwela yuma yejima yatela kututwala mukweseka. (Akolose 3:5) Kubombelahu haniyi yuma yalema yinakukeñeka, kudi malwihu anakukeñeka nawu tuyakuli kutalisha kukulomba.
KWAKULA MALWIHU AMAKWAWU KUTALISHA KUKULOMBA
9Twatela kulomba kudinyi? Yesu wadizishili atumbanji twindi kulomba kudi “Tata yetu wekala mwiwulu.” (Matewu 6:9) Komana kulomba kwetu kwatela kuya hohu kudi Yehova Nzambi. Hela chochu, Yehova wakeñaña nindi twiluki chifulu chaMwanindi wumu hohu, Yesu Kristu. Neyi chitwadizili muKapetulu 5, Yesu amutemesheli hamaseki hamu neyi ifutu danyiloña kulonda atukuli kufuma kunshidi nikukufwa. (Yowanu 3:16; Aroma 5:12) Diyi atondawu kwikala Kapristu Muneni nawa Nsompeshi. (Yowanu 5:22; Aheberu 6:20) Dichi dinu, Nsona yatulejaña kulomba kuhitila mudi Yesu. Yesu yomweni wahosheli nindi: ‘Ami yami njila, yami walala, yami wumi. Kwosi muntu niwumu wukwinza kudi Tata chiña yahitili mudami.’ (Yowanu 14:6) Hakwila nawu kulomba kwetu akwitiyi, chiña tulomba kuhitila mudi Mwanindi.
10Komana twatela kusha mujimba mwiluña dadimena hampinji yitunakulomba? Inehi. Yehova hakeñaña kusha mujimba mwiluña dadimenaku, hela makasa hela mujimba wejimaku. Bayibolu yatañishaña nawu chetejewa kulomba munjila yashiyashana. Ichi chinabombelimu kushakama, kubandama, kufukama, nikwimana. (1 Kushindulula 17:16; Nehemiya 8:6; Danyeli 6:10; Maku 11:25) Chuma chalema, bayi neyi hinjila yadimena yatela kumonawu kudi antuku, ilaña yililu yayiwahi yamuchima. Hampinji yitunakuzata nyidimu yetu yamafuku onsu hela neyi tunaholokeli mukukala kwakukasumwisha, twatela kulomba wumweneni kwejima kutudi. Yehova watiyaña kulomba kwamuchidiwu hela chakwila antu yitudi nawu hiyatela kutumonaku.—Nehemiya 2:1-6.
11Chumanyi chitunateli kulomba? Bayibolu yalumbulula nawu: “Tukwiluka netu neyi tukulomba chuma chamwaya muchima windi, [Yehova] wukututiya.” (1 Yowanu 5:14) Dichi twatela kulomba chuma chidi chejima chinakwendela hamu nankeñelu yaNzambi. Komana hinkeñelu yindi yakwila nawu tulombeña kutalisha kuyuma yinakutukabisha? Eñañi! Kulomba kudi Yehova chidi neyi kuhosha nebwambu deyi yiwakeña. Tunatweshi kuhosha chakubula woma, ‘nakwichila nyichima yetu’ kudi Nzambi. (Masamu 62:8) Chachiwahi kulomba spiritu yajila muloña yikutukwasha kwila yuma yaloña. (Luka 11:13) Twatela kulomba cheñi wunlomboli hakufuukula kwamaana niñovu hakumika makabi. (Yakoba 1:5) Neyi tunavulumuni twatela kulomba kwanakena kushindamena hefutu danyiloña damulambu waKristu. (Aefwesesa 1:3, 7) Ilaña dinu, yuma yatukundama etwaweni bayi yikalaña yuma yakulomba kwetu hohuku. Hitwatela kulomba hayuma yetu hohuku, ilaña twatela kulombelañaku niantu acheñi—amuchisaka chetu hamu niakwetu akwakudifukula.—Yililu 12:5; Akolose 4:12.
12 Nsañu yinakundami kudi Yehova Nzambi yatela kwikala yatachi kuhosha mukulomba kwetu. Chalala tukweti muloña wakumuhameka nikumusakilila kufuma hankelelu yanyichima yetu hamuloña wakuwaha kwindi kwejima. (1 Kushindulula 29:10-13) Yesu waheni kulomba kwachitalilu kwasonekawu haMatewu 6:9-13, mwatudizishiliyi kulomba nawu ijina daNzambi dijili. Nindi Wanta waNzambi winzi nawa mazu anahiñimu nindi, muchima windi awili hamaseki neyi chawilañawu mwiwulu. Yesu wasambilili kutena iyi nsañu yalema yinakundami kudi Yehova kufumahu dinu hakutena hayuma yakumujimba. Munjila yoyimu neyi tukumwinka Nzambi mwiluña datachi mukulomba kwetu, dikwila nawu tunakumwekesha netu hitwasha maana kunshakaminu yetu hohuku.
13Kulomba kwetu kwatela kulehi ñahi? Bayibolu hiyashimuna chatela kuleha kulomba kwahalweyi hela kwahadantu amavuluku. Kwatela kwikala hakachi kakulomba kwakwihi kutwalombaña henohu kanda tudyi yakudya nakulomba kwakukulehi kwahalwetu kutwechilaña nyichima yetu kudi Yehova. (1 Samweli 1:12, 15) Hela chochu, Yesu watanyishili antu adihamekeleña awenawu nawu aloña, alombeleña kulomba kwakulehi kwakudimwekesha kumesu awakwawu. (Luka 20:46, 47) Kulomba kwamuchidiwu hikwamuzañaleshaña Yehovaku. Chuma chalema chidi chakwila nawu tulombeña yuma yinakufuma munyichima yetu. Dichi, kuleha kwakulomba kwetejewa kunateli kushiyañana kwesekeja nayuma yinakukeñeka niyuma chiyidi.
14Twatela kulomba mapampa kañahi? Bayibolu yatukoleshaña ‘kulomba nakutwalekahu,’ nawa ‘nakukakela kukulomba chakadi kuzeya,’ cheñi nawu, “Bayi muleka kulombaku.” (Matewu 26:41; Aroma 12:12; 1 Atesalonika 5:17) Dimu tuhu, ilaña awa mazu hiyanatwali mukwila nawu tulombeña kudi Yehova kapinji kejima kamunodu ifukuku. Ilaña, Bayibolu yinakutukolesha nawu tulombeña mpinji yejima, nakutwalekahu kumuhameka Yehova hakuwaha kwindi kwamwekeshañayi kudetu nikukeña wunlomboli windi, kukudenja, niñovu. Komana hichinakutukolesha hakwiluka nawu Yehova hasha chipimu hanochatela kuleha hela mapampa kañahi kutwatela kuhosha nindi mukulombaku? Neyi chalala twasakililaña hakukoleka kwakulomba, twakekala nampinji yayivulu yakulomba kudi Tata yetu wamwiwulu.
15Muloñadi chitwahoshelaña netu “Amena” hakukumisha kulomba? Izu dakwila nawu “amena” dalumbuluka nawu “chalala,” hela nawu “chikali chochenochu.” Yakutalilahu yamunsona yamwekeshaña nawu chashikilamu kuhosha nawu “Amena” hakukumisha kulomba kwahalwetu hela kwakwimena antu amavulu. (1 Kushindulula 16:36; Masamu 41:13) Kuhitila mukuhosha nawu “Amena” hakukumisha kulomba kwetu, tukumwekesha netu mazu etu twayihosha nakashinshi. Neyi tuhosha netu “Amena”—nañovu hela wumweneni—hakukumisha kulomba kwamuntu wunemeniku antu amavulu, tunamwekeshi netu tuneteji mazu analombiyi.—1 Akorinda 14:16.
CHAKULAÑAYI NZAMBI KULOMBA KWETU
16 Komana chalala Yehova wakulaña kulomba? Eña, wakulaña! Tukweti chikuma chakola hakukuhwelela netu ‘Mukwakutiya mwalombañawu antu’ wakulaña kulomba kwalala kwalombaña yihita yawantu. (Masamu 65:2) Yehova nateli kwakula kulomba kwetu mujinjila jashiyashana.
17 Yehova wazatishaña añelu jindi niambuñindi ahamaseki hakwakula kulomba. (Aheberu 1:13, 14) Kudi yakuhumañana yayivulu yawantu adiña nakulomba kudi Nzambi kulonda ayikwashi kutiyishisha Bayibolu nawa chakubula kuhita mpinji ayiwanini kudi ambuña aYehova. Yakuhumañana yamuchidiwu yamwekeshaña wunsahu wakulombolewa nawañelu mumudimu waWanta wakushimwina. (Chimwekeshu 14:6) Hakwakula kulomba kwetu kutwalombaña hampinji yitunakankili chikupu, Yehova watela kwilisha mwiniKristu kwinza nakutukwasha.—Yishimu 12:25; Yakoba 2:16.
18 Yehova Nzambi wazatishaña cheñi spiritu yindi yajila hamu Nezu dindi Bayibolu hakwakula kulomba kwawambuñindi. Nateli kwakula kulomba kwetu kwawukwashu kulonda tumiki kweseka kuhitila mukutwinka wunlomboli niñovu yaspiritu yajila. (2 Akorinda 4:7) Kakavulu ñakwilu yakulomba kwetu kutalisha hawunlomboli yafumaña muBayibolu, mwatukwashilañayi Yehova hakufuukula kwamaana. Nsona yatela kutukwasha yinateli kuwanewa hampinji yitunakudiza Bayibolu halwetu nihakutaña nyikanda yawiniKristu yidi neyi wunu mukanda. Yikuma yamunsona yitunakukeña kutoñojokahu yatela kuletewa kudetu kuhitila muyuma yinakuhoshewa hakupompa kwawiniKristu hela mazu akuhoshayi eluda watwisha maana muchipompelu.—Aŋalija 6:1.
19 Neyi Yehova wukumwekana neyi nalabi kwakula kulomba kwetu, hichinayi mukwila nawu nakañanyi kwakulaku. Ilaña, twatela kwanuka netu Yehova wakulaña kulomba kwendelaña hamu nankeñelu yindi nawa hampinji yashikila. Weluka yuma yitwakeñaña nichakutwikwasha kubadika ninetu aweni. Kakavulu watwitejaña kulonda ‘tutwalekihu nakulomba, kukeñakeña, nikudondomwena.’ (Luka 11:5-10) Nyikoyu yamuchidiwu yamwekeshaña kudi Nzambi nawu mpwila yetu yalala chikupu nawa nichikuhwelelu chetu chalala. Kubombelahu, Yehova nateli kwakula kulomba kwetu munjila yitunabuli kukuhwelela. Chakutalilahu, nateli kwakula kulomba kwetu kutalisha hakweseka kumu, bayi neyi wukufumisha kuna kukalaku, ilaña wukutwinka ñovu yakumika nachu.—Afwilipi 4:13.
20 Ochitwatela kusakilila netu Nleñi wakanu kaayi nimawulu wudi kwakwihi nawantu ejima akumutambika munjila yayiwahi mukulomba! (Masamu 145:18) Twatela kulombaña kudi Yehova mpinji yejima muloña hikalemesha keneni kudetu neyi tukulombaña kudi yena. Neyi tukwila mwenimu, twakekala namuzañalu wachikuhwelelu chakukundama mpinji yonsu kwakwihi naYehova, Mukwakutiya mwalombañawu antu.
YUMA YATAÑISHAÑA BAYIBOLU
- Kulomba kudi Yehova mpinji yejima kwatukwashaña kukundama kwakwihi nayena.—Yakoba 4:8.
- Hakwila nawu kulomba kwetu akwitiyi kudi Nzambi, twatela kulomba nachikuhwelelu nakudizoza ninakashinshi.—Maku 11:24.
- Twatela kulomba kudi Yehova hohu kuhitila mudi Mwanindi.—Matewu 6:9; Yowanu 14:6.
- Yehova, ‘Mukwakutiya mwalombañawu antu,’ wazatishaña añelu jindi, ambuñindi ahamaseki, spiritu yindi yajila, Niizu dindi hakwakula kulomba.—Masamu 65:2.
Malwihu Akudizamu
1, 2. Muloñadi chitwatela kumona kulomba neyi hikukoleka kweneni, nawa muloñadi chitwatela kwilukila chatañishaña Bayibolu hansañu yakulomba?
3. Muloñanyi wumu walema wutwatela kulombela kudi Yehova?
4. Indi kulomba mpinji yejima kudi Yehova kwakoleshaña ñahi wulunda wetu nayena?
5. Chumanyi chinakumwekesha nawu Yehova hatiyaña kulomba kwejimaku?
6. Hakwila nawu Nzambi yotiyi kulomba kwetu, chumanyi chalema chinakukeñeka, nawa tunatweshi kuchiwanisha ñahi?
7. (a) Muloñadi chitwatela kwikala nakalemesha neyi hitukuhosha naYehova mukulomba? (b) Neyi tunakulomba kudi Nzambi, tunatweshi kumwekesha ñahi kudizoza nikashinshi?
8. Tunatweshi ñahi kuzatila hamu nayuma yitunakulomba?
9. Twatela kulomba kudinyi, nawa kuhitila mudinyi?
10. Hampinji yitunakulomba, muloñadi chikukubulila kukeñeka kwikala neluña dimu dakwimena hela dakushakama?
11. Yumanyi yakumujimba yatukabishaña yinashikili kulomba?
12. Tunateli kusha ñahi yuma yinakundami kudi Tata yetu wamwiwulu mwiluña datachi mukulomba kwetu?
13. Indi Nsona yamwekesha ñahi kutalisha hakuleha kwakulomba kwetejewa?
14. Indi Bayibolu yatalisha mudi neyi hiyikutukolesha ‘kulomba nakutwalekahu,’ nawa ichi chinekali ñahi chakukolesha?
15. Muloñadi chitwatelela kuhosha netu “Amena” hakukumisha kulomba kwahalwetu nihakulomba kwahadi antu amavulu?
16. Kukuhwelelanyi kutunateli kwikala naku kutalisha kukulomba?
17. Muloñadi chitwatela kuhoshela netu Nzambi wazatishaña añelu jindi niambuñindi ahamaseki hakwakula kulomba kwetu?
18. Indi Yehova wazatishaña ñahi spiritu yindi yajila hamu Nezu dindi hakwakula kulomba kwawambuñindi?
19. Chumanyi chitunateli kwanuka neyi kulomba kwetu kunamwekani neyi hiyanakwakuliku?
20. Muloñadi chitunateleli kusakilila hansañu yakukoleka kwalema kwakulomba?
cjk_Latn cjk_Latn lua_Latn kmb_Latn lua_Latn cjk_Latn cjk_Latn lua_Latn lua_Latn cjk_Latn cjk_Latn lua_Latn lua_Latn cjk_Latn cjk_Latn bem_Latn cjk_Latn cjk_Latn cjk_Latn cjk_Latn cjk_Latn cjk_Latn lua_Latn kon_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn lua_Latn lua_Latn cjk_Latn tsn_Latn cjk_Latn lua_Latn lua_Latn tum_Latn cjk_Latn lua_Latn cjk_Latn kon_Latn cjk_Latn lua_Latn cjk_Latn bem_Latn lua_Latn lua_Latn bem_Latn lua_Latn cjk_Latn tum_Latn tum_Latn